ንግድ ባንክ ቅሬታ የቀረበበትን የ120 ሚሊዮን ብር የቴክኖሎጂ ግዥ ጨረታ ሰረዘ
የኢትዮጵያ ንግድ ባንክ በቅርቡ ያውጣውን የቴክኖሎጂ ግዥ ጨረታ መሰረዙ ታወቀ፡፡ በጨረታው ሒደት ላይ ኩባንያዎች ቅሬታ ማቅረባቸው መዘገቡ አይዘነጋም፡፡ንግድ ባንክ ያወጣው ጨረታ ቅርንጫፎቹን በኔትወርክ በማስተሳሰር የሚጠቀምባቸውን የኔትወርክ መሠረተ ልማቶችና የዳታ ሴንተር ደኅንነት ማስጠበቂያ ቴክኖሎጂዎች ማሻሻያ እንዲደረግባቸው በመወሰን 120 ሚሊዮን ብር የሚጠጋ የቴክኒክ ሥራ ጨረታ ቢያወጣም፣ በጨረታው የተሳታፉ ኩባንያዎች ሒደቱ ግልጽነት እንደሌለበት በመግለጽ ቅሬታ ማቅረባቸውን መዘገባችን ይታወሳል፡፡ በተደጋጋሚ ሲቀርቡለት ለነበሩ ቅሬታዎች ምላሽ ሲሰጥ የቆየው ባንኩም ጨረታውን ለመሰረዝ ከመገደዱም ባሻገር፣ በጨረታው ለተሳተፉት ኩባንያዎች ስለስረዛው በደብዳቤ ማሳወቁንም ሪፖርተር አጣርቷል፡፡ጨረታውን ከሚከታተሉ የባንኩ ባለሙያዎች መረዳት እንደተቻለው፣ የጨረታው ሒደት ባንኩን ተጠቃሚ የሚያደርገው ሆኖ ባለመገኘቱ ለመሰረዝ ተገዷል፡፡ ከተሳፊዎቹ ኩባንያዎች አብዛኞቹ ቅሬታ ከማቅረባቸውም ባሻገር የመመዘኛ መሥፈርቶቹ ግልጽነት ይጎድላቸዋል በማለት መግለጻቸው ሲዘገብ፣ በባንኩ ላይም ያወጣቸው መሥፈርቶች ነባራዊ እውነታዎችን የማያንፀባርቁ ‹‹ሰብጀክቲቭ›› ናቸው የሚሉ ቅሬታዎችን ጨምሮ በርካታ ነጥቦች ተነስተዋል፡፡ ጉዳዩን በተመለከተ ከባንኩ ባለሙያዎች ለመረዳት እንደተቻለው የቅሬታ አቅራቢዎቹ ጥያቄ በየጊዜው ምላሽ ቢሰጥበትም ለሚዲያ የሚያበቃ አለመግባባት እንዳልነበር፣ ይልቁንም ተሳታፊዎቹ የቅሬታ ማቅረቢያ ጊዜው ካበቃም በኋላ ምላሽ እየተሰጣቸው እንደነበር አስታውሰው፣ የጨረታው የምዘና መሥፈርት ችግር ቢኖርበት እንኳ ጨረታው ከመከፈቱና የመጀመሪያው ዙር ውጤት ከመታወቁ በፊት መሆን ነበረበት የሚለው ቅሬታ የባንኩ ባለሙያዎች ሐሳብ ነው፡፡ በጨረታው ከተሳተፉ ስድስት የኢንፎርሜሽን ቴክኖሎጂ ኩባንያዎች ውስጥ የተወሰኑት ለሪፖርተር በገለጹት መሠረት፣ ለዳታ ሴንተር ማሻሻያ የወጣው የመሠረተ ልማት ግንባታ ጨረታ በቴክኒክ ክፍሉ በኩል ያቀረባቸውን መሥፈርቶች በአብዛኛው ቢያሟሉም ከነባር፣ አቅምና ልምድ ካላቸው መካከል አብዛኞቹ አጥጋቢ ባልሆነ መንገድ ከጨረታው መውደቃቸው የተገለጸላቸው አግባብ ባልሆነና ግልጽነት በጎለደው የጨረታ ሒደት እንደሆነ መዘገባችን ይታወሳል፡፡  በዚህ መሠረት በጨረታው አልታ ኮምፒዩተርና አጋሩ፣ ዩኤስአይ፣ ዴሊቨሪ አይሲቲ ኤንድ ቴሌኮሙዩኒኬሽን፣ ሞቲ ኢንጂነሪንግ፣ ዌብስፕሪክስና አይኢ ኔትወርክ የተሰኙ ኩባንያዎች ቢሳተፉም፣ በቴክኒክ ምዘናው አምስቱ ሲወድቁ ዌብስሪክስ የተሰኘው ኩባንያ በብቸኝነት ለጨረታው ሁለተኛ ምዕራፍ ወይም ለፋይናንስ ምዘናው ማለፉ ጥያቄ እንደፈጠረባቸው የገለጹት የተቀሩት ኩባንያዎች፣ አንድ ኩባንያ ብቻ 70 በመቶ የጨረታውን የምዘና ክፍል አልፏል መባሉ በመስኩ ካላቸው ልምድ፣ ከሰው ኃይልና አቅም እንዲሁም ከዚህ ቀደም ከተሳተፉባቸው ተመሳሳይ ሥራዎች አኳያ ውድቅ የተደረጉበትን የጨረታ ምዘና ሒደት እንደማይቀበሉት ለሪፖርተር ገልጸው ነበር፡፡በጨረታ ሰነዱ ላይ የተምታታ የምዘና አኃዝ መቅረቡንም ለመታዘብ ተችሏል፡፡ የሥራው ዋነኛ ክፍል ቴክኒክ ሆኖ ሳለ ለቴክኒክ የቀረበው የምዘና ነጥብ 30 በመቶ፣ የፋይናንስ ምዘና 70 በመቶ ይይዛል ተብሎ ከመቅረቡም በላይ ከፍተኛ ነጥብ ያስመዘገበ ኩባንያ 85 በመቶ ማምጣት አለበት የሚለው የባንኩ የጨረታ መሥፈርት በጨረታ ሰነዱ በግልጽ አለመጠቀሱም የተዓማኒነት ጥያቄ አስነስቷል፡፡ሦስተኛ ወራት ያስቆጠረው የጨረታ ሒደት ላይ ቅሬታ አቅራቢዎቹ ኩባንያዎች እንዳብራሩት፣ ከዚህ ቀደም የነበረው የባንኩ የጨረታ ሥነ ሥርዓት፣ የምዘና ሒደቱ ነጥቦችና በጨረታው ውድቅ የተደረጉ ኩባንያዎችም ስለወደቁበት ምክንያት ግልጽነት የተሞላበት ማብራሪያና ምላሽ ይሰጥ እንደነበር የጠቀሱ ቢሆንም፣ በአሁኑ የጨረታ ሒደት ላቀረቡት ቅሬታ የተሰጣቸው ምላሽ የተድበሰበሰና የተለመደው ግልጽነት የተጓደለበት ሆኖ እንዳገኙት መግለጻቸው ተዘግቦ ነበር፡፡ባንኩ ስለጉዳዩ ሪፖርተር ላቀረበለት ጥያቄ በሰጠው ምላሽ እንደ ወትሮው ሁሉ፣ የአሁኑ የዳታ ሴንተር ማሻሻያ ጨረታም በግልጽነት ላይ የተመሠረተ እንደሆነ አስታውቋል፡፡ የባንኩ የኮሙዩኒኬሽን ዳይሬክተር አቶ በልሁ ታከለ እንዳሉት፣ በባንኩ ግዥ መመርያ መሠረት፣ እንዲሁም በባለሙያዎች በተደገፈ ትንታኔ ለቅሬታ አቅራቢዎች ምላሽ ተሰጥቷል፡፡ ባንኩ ከዚህ በፊትም የነበረውን የጨረታ አሠራር እንደተከተለና ምንም ዓይነት ለውጥ እንደሌለ አቶ በልሁ ገልጸው፣ ቅሬታ አቅራቢዎች ላቀረቡበት ምክንያት ምላሽ የተሰጣቸው ኩባንያዎች በቀረበላቸው ምላሽ ካልረኩ፣ ዳግመኛ የሚታይላቸው ስለመሆኑም አስታውቀዋል፡፡ በመሆኑም የግልጽነት ጥያቄ ሊነሳ እንደማይችል አቶ በልሁ ስለመግለጻቸውም ተዘግቦ ነበር፡፡ ይህም ይባል እንጂ ቅሬታ አቅራቢዎቹ ለወደፊቱ ባንኩ የሚከተላቸው የጨረታ አሠራሮች እንዲስተካከሉና  ወደ ቀደመው የግልጽነት አሠራሩ ይመለስ ዘንድ በማሰብ፣ ጉዳዩን ለሪፖርተር ማሳወቅ እንደፈለጉ ተናግረዋል፡፡ይህ በእንዲህ እንዳለ፣ በጨረታው ወደ ሁለተኛው ዙር ማለትም ወደ ጨረታው የገንዘብ ክፍል ያለፈው ዌብስፕሪክስ፣ በሪፖርተር በተላለፈው ዜና ‹‹ያላግባብ›› ስሙ መነሳቱንና ‹‹ሆን ተብሎ ስሙ እንዲጠፋ›› መደረጉን በመግለጽ ለሪፖርተር በላከው መግለጫ፣ ጉዳዩን ወደ ሕግ በመውሰድ መብቱን እንደሚያስከብር አስጠንቅቋል፡፡ ከኩባንያው ምክትል ሥራ አስፈጻሚ በታኅሳስ ወር አጋማሽ ከተላከው ደብዳቤ በተጨማሪ፣ ጥር 7 ቀን 2011 ዓ.ም. በጌታነህ የሻነህ ይታይህ ጠበቃና የሕግ አማካሪ ቢሮ በኩል ተጽፎ ለኢትዮጵያ ብሮድካስት ባለሥልጣን የተላከውና በግልባጭ ለሪፖርተርና ለንግድ ባንክ በተላከው ደብዳቤም፣ ሕጋዊና አስተዳደራዊ ዕርምጃ በሪፖርተር ላይ እንዲወሰድበት ጠይቋል፡፡ ለዚህም ጋዜጣው ማስተካከያ እንዲያወጣ ተጠይቆ ሳያወጣና ይቅርታ ሳይጠይቅ በመቅረቱ እንደሆነ በደብዳቤው ለባለሥልጣኑ ተጽፎለታል፡፡  ኩባንያው ስለጨረታው የቀረበው ዘገባ በአብዛኛው የባንኩን የጨረታ መሥፈርቶች የሚመለከት እንደሆነ፣ በጨረታው ሰነድ የተጠቀሱት መሥፈርቶች ውስጥም ችግሮች እንደሚታዩ ሪፖርተር መዘገቡንና ይህንኑ ማሳወቁን ለማስረዳት ቢሞከርም፣ የኩባንያው አቋም ግን ‹‹ሆን ተብሎ ኩባንያው ላይ ጉዳት ለማድረስ›› የተደረገ ዘገባ ነው በሚል ቅሬታ ማቅረቡንና ክስ እንዲመሠረትበት መጠየቁን ከጻፈው ደብዳቤ ለመረዳት ተችሏል፡፡ ምንም እንኳ ጉዳዩ በዚህ አግባብ መተርጎም እንደሌለበት፣ ይልቁንም ቅሬታ የቀረበው ባንኩ ላይ እንጂ ኩባንያው ላይ እንዳልሆነ፣ ጨረታው መታገዱና ቆይቶም መሰረዙ እየታወቀ ኩባንያው ስሜ ተነስቷል በማለት ተደጋጋሚ ቅሬታ ማቅረቡም ተገቢ እንዳልሆነ ለማስረዳት ቢሞከርም፣ የኩባንያው አቋም ግን ከዚህ የተለየ ሆኗል፡፡   